Document ID: 32007D0636

KOMISJONI OTSUS,
28. september 2007,
ühenduse rahalise toetuse kohta aretussigade hulgas Salmonella spp. levimust käsitleva uuringu tegemiseks liikmesriikides
(teatavaks tehtud numbri K(2007) 4434 all)
(2007/636/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artiklit 20,
ning arvestades järgmist:
(1)
Otsuses 90/424/EMÜ on sätestatud kord, mille alusel reguleeritakse ühenduse rahalise toetuse eraldamist veterinaariaalaste erimeetmete, sealhulgas tehniliste ja teaduslike meetmete võtmiseks. Selles on sätestatud, et ühendus võtab või aitab liikmesriikidel võtta tehnilisi ja teaduslikke meetmeid, mida on vaja ühenduse veterinaariaalaste õigusaktide ning veterinaariahariduse või -koolituse arendamiseks.
(2)
Vastavalt Euroopa Parlamendi ja nõukogu 17. novembri 2003. aasta määruse (EÜ) nr 2160/2003 (salmonella ja teiste konkreetsete toidupõhiste zoonootilise toimega mõjurite kontrolli kohta) (2) artiklile 4 ja I lisale tuleks kehtestada ühenduse eesmärk salmonelloosi levimuse vähendamiseks aretussigade karjade populatsioonides.
(3)
Euroopa Toiduohutusameti (EFSA) zoonoosiandmete kogumise töörühm võttis 30. aprillil 2007 vastu aruande, mis käsitleb ettepanekut aretussigade hulgas salmonelloosi levimust käsitleva alusuuringu tehniliste nõuete kohta (3) (edaspidi „EFSA aruanne”).
(4)
Ühenduse eesmärgi kehtestamiseks peaksid olema kättesaadavad võrreldavad andmed salmonelloosi nakatunud sigadega põllumajandusettevõtete arvu kohta liikmesriikides. Selline teave ei ole kättesaadav ning seepärast tuleks läbi viia eriuuring salmonelloosi levimuse jälgimiseks aretussigade hulgas asjakohase ajavahemiku jooksul, et võtta arvesse võimalikke hooajalisi erisusi. Kõnealuse uuringu aluseks peaks olema EFSA aruanne.
(5)
EFSA aruandes soovitatakse võtta põllumajandusettevõtte-sisese levimuse hindamiseks lisaproove. Sellist proovivõttu tuleks teha mitmes liikmesriigis, mis geograafiliselt esindavad ühenduse eri paiku.
(6)
Uuringu eesmärk on saada ühenduse veterinaariaalaste õigusaktide väljatöötamiseks vajalikku tehnilist teavet. Võttes arvesse liikmesriikides aretussigade salmonelloosi levimuse kohta võrreldavate andmete kogumise tähtsust, peaks ühendus andma liikmesriikidele rahalist toetust uuringu erinõuete rakendamiseks. Asjakohane on hüvitada 100 % laboratoorsete analüüsidega kaasnevatest kuludest, kehtestades vastavad ülemmäärad. Muud kulud, näiteks proovide võtmisega seotud kulud, transpordi- ja halduskulud jm, ühenduse poolt hüvitamisele ei kuulu.
(7)
Ühenduse rahalist toetust antakse tingimusel, et uuring tehakse asjaomaste ühenduse õigusnormide kohaselt ning vastab teatavatele muudele tingimustele.
(8)
Ühenduse rahalist toetust antakse juhul, kui ettenähtud meetmeid rakendatakse tõhusalt, ning tingimusel, et pädevad asutused esitavad kogu vajaliku teabe ettenähtud tähtaja jooksul.
(9)
Haldustõhususe huvides tuleks kõik kulud, millele taotletakse ühenduse rahalist toetust, esitada eurodes. Vastavalt nõukogu 21. juuni 2005. aasta määrusele (EÜ) nr 1290/2005 ühise põllumajanduspoliitika rahastamise kohta (4) tuleks muus vääringus kui eurodes väljendatud kulude ümberarvestuskursina kasutada kõige uuemat kurssi, mille Euroopa Keskpank on avaldanud enne selle kuu esimest päeva, mil asjaomane liikmesriik oma taotluse esitas.
(10)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Sisu ja reguleerimisala
Käesoleva otsusega kehtestatakse eeskirjad ühenduse rahalise toetuse andmiseks liikmesriikides tehtavale alusuuringule, mille eesmärk on hinnata Salmonella spp. levimust ühenduses aretussigade hulgas, kellelt võetakse proove põllumajandusettevõtetes (edaspidi „uuring”).
Uuringu tulemusi kasutatakse määruse (EÜ) nr 2160/2003 artikliga 4 ette nähtud ühenduse eesmärgi sätestamiseks ja parima lähenemisviisi leidmiseks kõnealuse eesmärgi saavutamisele hinnangu andmisel tulevikus.
Artikkel 2
Mõiste
Käesoleva otsuse kohaldamisel tähendab „pädev asutus” määruse (EÜ) nr 2160/2003 artikli 3 kohaselt määratletud liikmesriigi asutust või asutusi.
Artikkel 3
Uuringu kohaldamisala
1. Liikmesriigid teevad I lisa kohaselt uuringu, mille eesmärk on hinnata Salmonella spp. levimust aretussigade hulgas, kellelt võetakse proove põllumajandusettevõtetes.
2. Uuring hõlmab aastast ajavahemikku, mis algab 1. jaanuaril 2008.
Artikkel 4
Proovide võtmine ja analüüside tegemine
Proove võtab ja analüüse teeb pädev asutus või tehakse seda pädeva asutuse järelevalve all vastavalt I lisas esitatud tehnilistele nõuetele.
Artikkel 5
Ühenduse rahalise toetuse andmise tingimused
1. Ühenduse rahalist toetust analüüside tegemisega seonduvate kulude katmiseks antakse liikmesriikidele uuringu tegemise perioodiks kehtestatud kaasrahastamise maksimummäära ulatuses, mis on esitatud II lisas.
2. Lõikes 1 sätestatud ühenduse rahalist toetust antakse liikmesriikidele tingimusel, et uuring tehakse kooskõlas ühenduse õigusaktide asjakohaste sätetega, sealhulgas konkurentsieeskirjade ja riigihankelepingute sõlmimist käsitlevate eeskirjadega, ning juhul kui on täidetud järgmised tingimused:
a)
uuringu tegemiseks vajalikud riiklikud õigus- ja haldusnormid jõustuvad hiljemalt 1. jaanuaril 2008;
b)
hiljemalt 31. maiks 2008 esitatakse komisjonile eduaruanne, mis sisaldab I lisa punktis 5.1 loetletud teavet ja mis hõlmab ajavahemikku alates 1. jaanuarist kuni 31. märtsini 2008;
c)
hiljemalt 28. veebruariks 2009 esitatakse komisjonile lõpparuanne uuringu tegemise kohta koos tõendusmaterjaliga, mis kajastab ajavahemikul 1. jaanuarist 2008 kuni 31. detsembrini 2008 analüüside tegemiseks liikmesriikide tehtud kulutusi ja saadud tulemusi;
d)
uuringut tuleb teha tulemuslikult.
Lõike 2 punktis c osutatud tõendusmaterjal tehtud kulutuste kohta sisaldab vähemalt III lisas ette nähtud teavet.
3. Lõike 2 punktis c osutatud lõpparuande esitamata jätmine toob kaasa ühenduse rahalise toetuse järkjärgulise vähendamise 25 % kogusummast alates 31. märtsist 2009, 50 % alates 30. aprillist 2009 ja 100 % alates 31. maist 2009.
Artikkel 6
Hüvitiste maksimaalsed summad
Ühenduse rahalise toetuse maksimaalsed summad, mille abil hüvitatakse liikmesriikidele uuringu raames analüüsideks tehtud kulutused, ei tohi olla suuremad kui:
a)
20 eurot analüüsi kohta Salmonella spp. bakterioloogilise tuvastamise puhul;
b)
30 eurot analüüsi kohta vastavate isolaatide serotüüpide kindlaksmääramise puhul.
Artikkel 7
Andmete kogumine, hindamine ja esitamine
1. Pädev asutus, kes vastutab iga-aastase riikliku aruande koostamise eest vastavalt Euroopa Parlamendi ja nõukogu direktiivi 2003/99/EÜ (5) artikli 9 lõikele 1, kogub ja hindab uuringu tulemusi.
2. Komisjon edastab liikmesriikide andmed ja lõikes 1 osutatud hinnangu Euroopa Toiduohutusametile, kes need läbi vaatab.
3. Liikmesriikide andmed ja tulemused avalikustatakse viisil, mis tagab konfidentsiaalsuse.
Artikkel 8
Kulude ümberarvestuskurss
Kui liikmesriigi kulud on väljendatud muus vääringus kui eurodes, peab asjaomane liikmesriik kasutama kulude ümberarvestuskursina kõige uuemat kurssi, mille Euroopa Keskpank on avaldanud enne selle kuu esimest päeva, mil kõnealune liikmesriik esitas ühenduse rahalise toetuse saamise taotluse.
Artikkel 9
Kohaldamine
Käesolevat otsust kohaldatakse alates 1. jaanuarist 2008.
Artikkel 10
Adressaadid
Käesolev otsus on adresseeritud liikmesriikidele.
Brüssel, 28. september 2007

Labels: 12
15
0
6